Veel enam: usuorgani - hingeorgani hügieen nõuab  hingeelu talituste tundmist, mida usuteadus ühekülgselt toimetab. Looduseuurimine edendab inimese hinge tundmist, kuna hingeanalüüs (endoskeptiline) välise looduse mõistet täiendab. Nii on mõistetav, kuidas looduseuurimine, s. t. teadus üleüldse - meie hingeliste tarvete ja tarviduste määramiseks otse nõudub, usutunde teadvaks saamiseks, selle arendamiseks tingimata tarvineb. Selgub ka, miks usule ja usklikkusele ligipääsmine nii mõtte- kui looduseteaduse sügava arenduse teel võimaldatud ja tihti - arenenud  inimkonnas - ainuke tee on. Kahandavad (eitavad) hingelised tegurid: hirm, surmakartus, hingelised hädad ja valud, haigused ei sünnita mitte usutunnet ega ahvatle teda ; küll aga annavad nad usukujule, kui nad ohtrasti mõjumas, teatava ilme. Ma ühinen Dussaud'ga, kui ta usuilmetes "elulist printsiipi", elu edendavat - täiendavat tegurit näeb.